**Csongrád Város Polgármesterétől M**

Száma: Fjl/256-3/2022.

Témafelelős: Forgó M.

**ELŐTERJESZTÉS**

**Csongrád Városi Önkormányzat Városgazdasági, Ügyrendi és**

**Összeférhetetlenségi Bizottsága 2022. április 7-i soron kívüli ülésére**

Tárgy: A csongrádi 5878 hrsz-ú (volt Szeviép telep) ingatlan értékesítésére kiírt pályázati felhívás megtárgyalása

Tisztelt Bizottság!

Csongrád Városi Önkormányzat képviselő testülete 64/2022.(III.31.) önkormányzati határozatával döntött a csongrádi 5878 hrsz-ú, 2 hektár 3950 m2 nagyságú, kivett telephely megnevezésű belterületi ingatlan nyílt pályázati eljárás útján történő értékesítéséről.

A fenti önkormányzati határozat felhatalmazta a Városgazdasági, Ügyrendi és Összeférhetetlenségi Bizottságot a pályázati felhívás kiegészítésére, további szerződéses biztosítékok esetleges beépítésére.

Felmerült a visszavásárlási jog kikötése az eladó önkormányzat részére. A visszavásárlási jogot a szerződéskötéssel egyidejűleg lehet alapítani, melynek lényege szerint – amennyiben a vevő nem teljesíti a beruházással kapcsolatos kötelezettségeit, pl. azt 4 éven belül meg sem kezdi – az önkormányzat egyoldalú írásbeli nyilatkozattal élhet visszavásárlási jogával. Ennek alapján az ingatlan tulajdonjoga visszaszáll az önkormányzatra, a szerződéses vételárat – kamatok nélkül – vissza kell fizetni a vevő részére.

E jog kikötésével számoljon a bizottság azzal, hogy visszavásárlás esetén feltehetően komoly költségvetési problémát jelent majd az aktuális évben a nettó 130.000.000 Ft visszafizetése. Mindezeken túl a visszavásárlási jog ingatlan-nyilvántartási bejegyzése megakadályozhatja a beruházás banki finanszírozását, amennyiben fedezetként ez az ingatlan szerepelne.

Mellékelem emlékeztetőül a pályázati felhívást.

Kérem a fentiek alapján a pályázati hirdetmény megtárgyalását és esetleges kiegészítését.

Csongrád, 2022. április 5.

 Bedő Tamás

 polgármester

**PÁLYÁZATI FELHÍVÁS**

**Csongrád Városi Önkormányzat nyílt pályázatot hirdet a**

**felhívás mellékletét képező térképmásolaton feltüntetett, és természetben Csongrád, Baross Gábor rakpart 51. sz. alatt lévő ingatlan idegenforgalmi célú értékesítésére**

**Az ingatlan leírása:** Az értékesítés tárgyát képező csongrádi 5878 hrsz-ú ingatlan kivett, telephely megjelölésű, 2 ha 3950 m2 területű, amely a Körös toroki üdülőterület feljárójánál, a Tisza védtöltés mellett helyezkedik el.

A terület teljes önálló közmű bekötéssel rendelkezik, idegenforgalmi célú hasznosításra alkalmas.

**A pályázat benyújtása**: kizárólag írásban, zárt borítékban lehet benyújtani a Csongrádi Polgármesteri Hivatal Fejlesztési és Üzemeltetési Irodáján (Csongrád, Kossuth tér 7., 105. szoba)

A felhívásra minden nagykorú magánszemély, vagy bármely jogi személy pályázhat.

Nem nyújthat be érvényes pályázatot, akinek Csongrád Város Önkormányzatával szemben bármilyen lejárt tartozása van.

**A beérkezés határidej**e**:** **2022. május 13. (péntek) 12 óra**. A borítékra kérjük ráírni: **Csongrádi 5878 hrsz. ingatlan idegenforgalmi fejlesztése– pályázat**

**A pályázatnak tartalmaznia kell**:

* A megajánlott vételár összegét, melynek mértéke minimum nettó 130.000.000 Ft, a jogügylet a fordított ÁFA fizetés hatálya alá tartozik
* A vételár kifizetésének időpontját, ütemezését.
* Az ingatlanon végrehajtani kívánt idegenforgalmi célú fejlesztések, beruházások ismertetését, azok ütemezését, a vevő által tervezett tevékenység leírását, az üzemeltetés formáját, a várható foglalkoztatotti létszámot.
* A pályázónak vállalnia kell, hogy az ingatlan megvásárlásától számított legkésőbb 4 éven belül az ingatlanon megvalósítja a pályázata szerinti beruházást. Ütemezett beruházás esetén a vállalt fejlesztés pontos leírását, az ezzel kapcsolatos határidők rögzítését.

A beruházási kötelezettség teljesítésére, ennek biztosítására az eladó 30.000.000 Ft kötbérfizetés vállalását írja elő. Ezen kötelezettség biztosítására jelzálogjog alapú ingatlanfedezetet, vagy banki biztosítékot kell adni.

A pályázatokat – az önkormányzat számára legelőnyösebb elfogadásával – Csongrád Városi Önkormányzat képviselő testülete bírálja el.

A pályázat kiírója fenntartja a jogát, hogy megismerve a pályázatokat, várospolitikai, önkormányzati érdekből a pályázatot eredménytelennek nyilvánítja.

A pályázatkészítés kizárólag a pályázó üzleti kockázata, a kiíróval szemben megtérítési igényt nem támaszthat.

Bővebb információval a Fejlesztési és Üzemeltetési Iroda áll rendelkezésre. (Tel.: 63/571-981, 20/777-8338) Előzetes egyeztetés alapján az ingatlan megtekinthető.